Γνωμοδότηση της Επιτροπής των Περιφερειών για την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την επιβολή τελών στα βαρέα φορτηγά οχήματα για τη χρήση ορισμένων έργων υποδομής"

(1999/C 293/04)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τον κατάλογο των εκκρεμουσών την 1η Μαΐου 1999 προτάσεων της Επιτροπής, για τις οποίες η έναρξη ισχύος της Συνθήκης του Άμστερνταμ απαιτεί την τροποποίηση της νομικής βάσης ή της διαδικασίας (SEC (1999) 581 τελικό)·

έχοντας υπόψη την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την επιβολή τελών στα βαρέα φορτηγά οχήματα για τη χρήση ορισμένων έργων υποδομής [COM(96) 331 τελικό - 96/0182 (COD)] πρώην 96/0182 (SYN)(1)·

έχοντας υπόψη την απόφαση του Συμβουλίου, η οποία γνωστοποιήθηκε με επιστολή της 3ης Μαΐου 1999, να ζητήσει τη γνωμοδότηση της Επιτροπής των Περιφερειών για το θέμα αυτό, βάσει των άρθρων 265, παράγραφος 1, και 71 της Συνθήκης περί ιδρύσεως της Ευρωπαϊκής Κοινότητας·

έχοντας υπόψη την απόφαση του Προεδρείου, της 7ης Μαΐου 1999, να ορίσει γενικούς εισηγητές τους κ.κ. Lebrun και Weingartner για να καταρτίσουν γνωμοδότηση αναφορικά με το θέμα αυτό, σύμφωνα με το άρθρο 39 του Εσωτερικού Κανονισμού της Επιτροπής των Περιφερειών·

έχοντας υπόψη την προηγούμενη γνωμοδότησή της με θέμα την "Πρόταση Οδηγίας του Συμβουλίου σχετικά με επιβολή τελών στα βαρέα φορτηγά οχήματα για τη χρήση ορισμένων έργων υποδομής" (COM(96) 331 τελικό - 96/0182 (SYN) (CdR 364/96), η οποία υιοθετήθηκε στις 16 Ιανουαρίου 1997 (εισηγητές: οι κ.κ. Lebrun και Weingartner)(2)·

υιοθέτησε, κατά την 29η σύνοδο ολομέλειας της 2ας και 3ης Ιουνίου 1999 (συνεδρίαση της 3ης Ιουνίου), ομόφωνα την ακόλουθη γνωμοδότηση.

1. Η Επιτροπή των Περιφερειών επιβεβαιώνει το περιεχόμενο της γνωμοδότησής της για την "Πρόταση Οδηγίας του Συμβουλίου σχετικά με επιβολή τελών στα βαρέα φορτηγά οχήματα για τη χρήση ορισμένων έργων υποδομής", την οποία υιοθέτησε κατά τη σύνοδο ολομέλειάς της στις 16 Ιανουαρίου 1997.

2. Εκφράζει τη λύπη της, επειδή το Συμβούλιο δεν τήρησε τη διαδικασία του άρθρου 265 της Συνθήκης, σύμφωνα με την οποία ορίζεται προθεσμία που σε καμία περίπτωση δεν μπορεί να είναι συντομότερη του ενός μηνός από την ημερομηνία παραλαβής από τον Πρόεδρο της ΕΤΠ της επιστολής του Συμβουλίου. Η επιστολή του Συμβουλίου με τη σχετική αίτηση γνωμοδότησης είναι της 3ης Μαΐου 1999 και καταχωρήθηκε από την ΕΤΠ στις 5 Μαΐου 1999, ενώ η προθεσμία που ορίζεται από το Συμβούλιο εκπνέει στις 3 Ιουνίου 1999.

3. Εκφράζει, επίσης, τη λύπη της, επειδή το Συμβούλιο αγνόησε σε μεγάλο βαθμό στην κοινή θέση τις βασικές πτυχές και τις γενικές παρατηρήσεις της προηγούμενης γνωμοδότησης της ΕΤΠ.

4. Η ΕΤΠ επικροτεί το γεγονός ότι το ΕΚ κατέστησε σαφές και ρητώς κατά τις συζητήσεις του ότι η ΕΤΠ πρέπει να ακουσθεί. Λυπάται, όμως, διότι το ΕΚ ενέκρινε την κοινή θέση του Συμβουλίου σύμφωνα με το άρθρο 251, παρ. 2 της Συνθήκης αν και η ΕΤΠ δεν είχε καμιά ευκαιρία να υιοθετήσει προηγουμένως τη γνώμη της.

Η ΕΤΠ τονίζει ότι μπορεί να συντρέχει παράβαση ουσιώδους τύπου κατά την έννοια του άρθρου 230 της ΣΕΚ η οποία δύναται να προσβληθεί από κάθε φυσικό ή νομικό πρόσωπο βάσει του άρθρου 230, παρ. 4 της ΣΕΚ βάσει προσφυγής αποφάσεως.

Βρυξέλλες, 3 Ιουνίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) ΕΕ C 59 της 29.2. 1997, σ. 9.

(2) ΕΕ C 116 της 14.4.1997, σ. 58.